Diario Oficial de Galicia

mércores, 13 de febreiro de 2008

III. OUTRAS DISPOSICIÓNS

Número do Dog:
31

Páxina do Dog:
2.412

Data da Disposición:
4 de febreiro de 2008

Sección:
III. OUTRAS DISPOSICIÓNS

Organismo:
CONSELLERÍA DE INNOVACIÓN E INDUSTRIA

Rango:
Orde

Título:

Orde do 4 de febreiro de 2008 que ten por obxecto regular as condicións para a elaboración dunha prelación, en réxime de concorrencia competitiva, dos polígonos industriais ou parques empresariais nos concellos solicitantes da Comunidade Autónoma de Galicia nos que esta consellería vai proceder ao desenvolvemento de redes de telecomunicacións sen fíos de acceso á internet de banda larga, no marco do Plan Estratéxico Galego da Sociedade da Información e se procede á súa convocatoria (código procedemento IN527A).

A Xunta de Galicia e o Parlamento de Galicia aprobaron o Plan Estratéxico Galego da Sociedade da Información (PEGSI) 2007-2010, coa misión de contribuír activamente ao desenvolvemento sustentable de Galicia, de xeito que se garanta de forma real a compatibilidade entre o crecemento económico, e a creación de emprego de calidade, os maiores niveis de progreso e cohesión social no conxunto da cidadanía galega, e a preservación do medio ambiental, cultural e lingüístico propio. O PEGSI recolle como estratexia transversal o desenvolvemento de infraestruturas para a Sociedade da Información.

Desde a Consellería de Innovación e Industria, órgano da Xunta de Galicia que, segundo o Decreto 231/2006, do 23 de novembro, polo que se establece a súa estrutura orgánica, ten atribuídas as competencias de fomento e impulso da sociedade da información, considérase que neste labor debemos invitar a colaborar aos concellos, para que as actuacións que estean considerando promover con estes obxectivos, poidan ser coordinadas e apoiadas desde esta consellería.

A Consellería de Innovación e Industria está a apostar firmemente polo desenvolvemento da sociedade da información na sociedade galega en xeral e, dun xeito especial, pola extensión da banda larga a todos os sectores sociais e económicos galegos. Feito que, máis alá dos tópicos sobre a desexable xeneralización do uso das novas tecnoloxías, debe crear plataformas tecnolóxicas competitivas, xerar riqueza que se manifeste en creación de postos de traballo; contribuír a que as empresas sexan máis produtivas e competitivas, a acadar máis benestar, igualdade social, cohesión territorial e mellor calidade de vida.

A sociedade da información está a comportar profundas transformacións en todos os aspectos do contorno actual: a economía, o traballo, a política e a educación, polo que exixe aos axentes implicados no seu desenvolvemento un esforzo para potenciar e mellorar os ratios de utilización destas novas tecnoloxías. Os cambios tecnolóxicos da sociedade da información, implícitos nestas tecnoloxías, incrementan a complexidade e velocidade do contorno de traballo, facéndose evidente a necesidade dunha forza de traballo cualificada, obrigando ao acceso, ao manexo e ao control das novas tecnoloxías como factor diferencial.

Por outra banda, o espallamento, tanto social, como das infraestruturas produtivas de Galicia, unido as dificultades inherentes ao despregamento de redes de telecomunicacións, particularmente de acceso a internet mediante banda larga, son uns dos grandes obstáculos cos que se atopa a nosa comunidade para o seu desenvolvemento económico e, consecuentemente, son obstáculos para a xeración de riqueza e para acadar maior benestar social.

Con esta finalidade e no uso das facultades que me foron conferidas

DISPOÑO:

Artigo 1º.-Convocatoria e obxecto do procedemento.

Esta orde ten por obxecto regular as condicións para a elaboración dunha prelación, en réxime de concorrencia competitiva, dos polígonos industriais ou parques empresariais dos concellos da Comunidade Autónoma de Galicia solicitantes, nas que a Consellería de Innovación e Industria vai proceder, mediante un concurso público, á adquisición e implantación de subministracións coa finalidade de desenvolver redes de telecomunicacións sen fíos de acceso á internet de banda larga, no marco do Plan Estratéxico Galego da Sociedade da Información (código procedemento IN527A).

Como resultado desta orde, a Consellería de Innovación e Industria elaborará a prelación dos polígonos industriais e parques empresariais de Galicia, nos que se realizarán os referidos despregamentos de redes de telecomunicacións sen fíos de acceso á internet de banda larga durante o período de execución do Plan Estratéxico Galego da Sociedade da Información (PEGSI) 2007-2010.

Artigo 2º.-Procedemento.

O procedemento para a valoración dos polígonos industriais ou parques empresariais dos concellos solicitantes, nos que a Consellería de Innovación e Industria vai proceder ao desenvolvemento de redes de telecomunicacións sen fíos de acceso á internet de banda larga, será o de réxime de concorrencia competitiva.

Esta convocatoria ten por finalidade a valoración, de acordo con criterios establecidos no artigo 14º, dos polígonos industriais ou parques empresariais dos concellos galegos solicitantes que desexen quedar incluídos no proxecto da Consellería de Innovación e Industria consistentes no desenvolvemento redes de telecomunicacións sen fíos de acceso á internet de banda larga.

Poderán ser seleccionados, sen prexuízo de reunir os demais requisitos establecidos nesta orde, os concellos galegos que dispoñan dalgún polígono industrial ou parque empresarial no seu territorio. Os concellos interesados deberán asinar a declaración responsable que figura como anexo II a esta orde.

Artigo 3º.-Solicitudes.

Para poder ser un concello seleccionado das actuacións da Consellería de Innovación e Industria en materia de banda larga nos polígonos industriais e parques empresarias deberá presentarse unha solicitude axustada ao modelo normalizado que se inclúe como anexos I e II desta orde, que irá acompañada dos documentos que se especifican no artigo 5.2º.

O solicitante deberá obter, cubrir, validar e imprimir necesariamente os formularios de solicitude a través da aplicación informática Internet Expres (procedemento IN527A) establecida na oficina virtual desta consellería, sita no enderezo da internet http//www.conselleriaiei.org.

Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polos solicitantes.

Poderanse cubrir e obter os formularios ata as 24 horas do día anterior ao da data de finalización do prazo de presentación de solicitudes.

En caso de dúbida, dificultades técnicas ou necesidade de máis información, poderán dirixirse á Dirección Xeral de Promoción Industrial e da Sociedade da Información, a través do teléfono 981 54 55 83, do número de fax 981 54 47 06 ou do enderezo de correo electrónico [email-masked], que adoptará as medidas necesarias para facilitar a presentación por escrito de solicitudes.

Os anexos I e II desta convocatoria publícanse no DOG exclusivamente para efectos informativos, sendo necesario empregar a aplicación informática indicada para a obtención dos formularios de solicitude.

A presentación de solicitudes farase necesariamente por vía escrita (en soporte papel), logo de obtención e formalización dos formularios, de acordo co previsto neste artigo. O solicitante presentará a documentación sinalada no artigo 5.2 desta orde (orixinal ou copia compulsada), dirixida ao conselleiro de Innovación e Industria.

Artigo 4º.-Lugar e prazo de presentación das solicitudes.

As solicitudes presentaranse preferentemente nos rexistros da Consellería de Innovación e Industria, así como nos de calquera outro órgano da Administración Xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.

O prazo de presentación de solicitudes será desde o día seguinte ao da publicación desta orde no DOG ata o día 11 de marzo de 2008, ambos os dous inclusive.

Artigo 5º.-Documentación que se deberá presentar xunto coa solicitude.

As solicitudes estarán compostas pola seguinte documentación (orixinal ou copia compulsada):

5.1. Formularios normalizados de solicitude compostos polos anexos I e II, obtidos necesariamente a través da aplicación informática sinalada nesta orde, debidamente asinados polo representante legal do concello correspondente:

a) Anexo I (modelo normalizado da solicitude).

-Solicitude.

b) Anexo II (modelo de declaración xurada).

-Declaración de que todos os datos que figuran na solicitude, nos seus anexos e demais documentación son certos.

-Declaración de que coñece e admite as condicións da convocatoria e cumpre cos requisitos establecidos nesta.

-Compromiso voluntario de utilización da lingua galega en todas as relacións coa Administración autonómica, así como en todos os elementos que deriven da materialización da solicitude, de acordo co establecido no artigo 6.3º da Lei 3/1983, do 15 de xuño, de normalización lingüística.

5.2. Documentación xurídico-administrativa do concello solicitante:

-Certificación do acordo do concello pola que se aproba a presentación da solicitude, así como a aceptación das súas condicións e de todos os requisitos establecidos nesta orde.

-Título lexítimo que acredite que o referido espazo que se pon a disposición da Consellería de Innovación e Industria é de titularidade do concello.

-En caso de que o concello resultase seleccionado deberá asumir o compromiso de posta a disposición do referido espazo, que deberá ser aprobado por acordo do Pleno do Concello, co contido do artigo 2º do Decreto 246/1992, do 30 de xullo. Este compromiso de posta a disposición será a favor da Consellería de Innovación e Industria durante todo o período de vixencia do proxecto, para proceder á instalación do equipamento tecnolóxico da rede de telecomunicacións sen fíos, segundo o modelo recollido no anexo III desta orde.

Artigo 6º.-Información aos interesados.

Sobre este procedemento administrativo, que ten o código IN527A, poderase obter documentación normalizada ou información adicional na Dirección Xeral de Promoción Industrial e Sociedade da Información, a través dos seguintes medios:

a) Páxina web oficial da consellería (www.conselleriaiei.org) no seu punto de axudas e na oficina virtual.

b) No teléfono 981 54 55 83 da devandita dirección xeral.

c) No enderezo electrónico [email-masked].

d) Presencialmente.

Así mesmo, para cuestións xerais sobre este ou outro procedemento, poderá facerse uso do teléfono de información xeral da Consellería de Innovación e Industria: 981 54 43 41.

Artigo 7º.-Requisitos dos concellos solicitantes.

1. Que no seu ámbito territorial dispoñan dun polígono industrial ou parque empresarial, que non dispoña de acceso á internet a través de banda larga, ou ben que este acceso sexa deficiente, isto é, que as infraestruturas existentes non permitan ofertar servizos de banda larga adecuadas ás empresas ou que estas infraestruturas non ofrezan unhas prestacións adecuadas para a provisión de servizos (comercio electrónico, facturación electrónica, etc.).

2. Que o concello sexa titular dun espazo no polígono industrial ou parque empresarial adecuado para a instalación do equipamento da rede de telecomunicacións sen fíos (estación base, antenas, armario rack, etc.), de polo menos 5x5 metros, con subministración de enerxía eléctrica, ou posibilidade desa subministración.

3. Que o concello posúa título lexítimo que acredite que o referido espazo é da súa titularidade.

4. En caso de que resultar seleccionado o concello asinará un acordo de cooperación coa finalidade de pór á disposición o referido espazo a favor da consellería durante todo o período de vixencia do proxecto para proceder á instalación do equipamento tecnolóxico da rede de telecomunicacións sen fíos, ao abeiro do Decreto 246/1992, do 30 de xullo, polo que se regulan determinadas condicións da execución de obras públicas en réxime de cooperación coas corporacións locais ou outros entes de dereito público (DOG 158 e 159, 14-8-1992 e 17-8-1992). O modelo do convenio tipo de colaboración figura como anexo III a esta orde.

Artigo 8º.-Compromisos dos concellos seleccionados.

Os concellos seleccionados deberán asumir os compromisos referidos aos extremos exixidos no artigo 2º do Decreto 246/1992, do 30 de xullo, polo que se regulan determinadas condicións da execución de obras públicas en réxime de cooperación coas corporacións locais ou outros entes de dereito público:

a) Compromiso de posta á disposición, libres de cargas e gravames, de todos os terreos necesarios, con usos urbanísticos, para a normal execución das obras, así como os correspondentes permisos e autorizacións necesarias para levar a cabo esta.

b) A asunción das obrigas económicas que, de ser o caso, se deriven do acordo de cooperación, para cuxo efecto certificará a inclusión daqueles nos seus respectivos orzamentos.

c) A renuncia expresa a reter da achega da corporación calquera tipo de tributo con motivo das obras.

d) A obriga de asumir, unha vez recepcionadas provisionalmente as obras e logo de comunicación pola Dirección Xeral de Promoción Industrial e da Sociedade da Información, a explotación, mantemento e conservación destas.

Artigo 9º.-Acordo de cooperación tipo que se inclúe como modelo no anexo III.

O acordo de cooperación que se subscribirá cos concellos que resulten seleccionados en virtude do procedemento regulado nesta orde será seguindo o modelo incluído no anexo III.

En todo caso, durante toda a execución do proxecto de desenvolvemento de redes de telecomunicacións sen fíos de acceso á internet de banda larga, haberá que aterse ao disposto nas cláusulas do devandito convenio de cooperación para rexer as relacións de ambas as administracións públicas asinantes.

Para o desenvolvemento do proxecto a Consellería de Innovación e Industria procederá á adquisición e implantación de subministracións necesarias para o proxecto mediante concurso público.

Artigo 10º.-Consentimentos e autorizacións.

1. De acordo co establecido na disposición adicional primeira do Decreto 132/2006, do 27 de xullo, de creación dos rexistro de axudas, subvencións e convenios e de sancións da Xunta de Galicia, o concello solicitante consentirá expresamente a inclusión e publicidade dos datos relevantes referidos á solicitude, así como ás sancións impostas, no devandito rexistro, feito que terá lugar agás nos supostos legalmente establecidos.

2. De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, esta consellería publicará na súa páxina web oficial a prelación dos polígonos industriais ou parques empresariais dos concellos solicitantes.

Artigo 11º.-Órganos competentes no procedemento.

A Dirección Xeral de Promoción Industrial e Sociedade da Información será o órgano competente para a instrución do procedemento, correspondendo ao conselleiro de Innovación e Industria ditar a resolución de concesión.

Artigo 12º.-Instrución dos procedementos.

1. De conformidade co establecido no artigo 71 da Lei 30/1992, de 26 de novembro, de réxime xurídico das administracións públicas e do procedemento administrativo común, se a solicitude non reúne algún dos requisitos exixidos nesta orde ou na corresponde convocatoria, requirirase o concello solicitante para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, terase por desistido na súa petición, logo da correspondente resolución.

2. Por tratarse dun procedemento de concorrencia competitiva, e de conformidade co establecido nos artigos 59.6º b), 60 e 61 da indicada Lei 30/1992, os requirimentos citados de emenda poderanse facer mediante publicación no DOG, surtindo os mesmos efectos que a notificación individualizada. A dita publicación tamén se realizará no taboleiro de anuncios da páxina web da Consellería de Innovación e Industria. Se a instrución do procedemento o aconsellase, o órgano competente poderá substituír esta publicación no DOG e na web, pola notificación individualizada de conformidade co establecido no artigo 59 da Lei 30/1992, do 26 de novembro.

3. Sen prexuízo do disposto nos parágrafos anteriores, poderá requirirse ao concello solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.

4. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.

5. Os expedientes que non cumpran as exixencias contidas nesta orde ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, na que se indicarán as causas desta.

Artigo 13º.-Comisión de valoración.

1. A comisión de valoración será o órgano colexiado encargado de valorar as solicitudes, de acordo cos criterios obxectivos fixados no artigo seguinte, así como de propoñer a súa prelación.

2. A composición da comisión de valoración será a seguinte:

a) Presidenta: a directora xeral de Promoción Industrial e da Sociedade da Información.

b) Dous vogais: o subdirector xeral de Desenvolvemento da Sociedade da Información e a xefa do Servizo de Desenvolvemento da Sociedade da Información.

c) Secretario: un funcionario da Dirección Xeral de Promoción Industrial e Sociedade da Información.

3. Os/as suplentes serán designados/as pola Dirección Xeral de Promoción Industrial e Sociedade da Información.

4. A comisión poderá estar asistida por expertos externos.

5. Na proposta de resolución que formule a comisión figurarán de xeito individualizado os solicitantes, especificándose a avaliación que lles corresponde segundo os criterios recollidos no artigo seguinte.

6. Sen prexuízo do recollido nos puntos anteriores, á vista da documentación dispoñible, a comisión de avaliación pode considerar como non viables tecnicamente, as solicitudes presentadas, polo que quedarán excluídas.

7. Esta comisión tendo en conta os criterios de avaliación recollidos no artigo 14º emitirá unha proposta razoada na que se concrete o resultado da avaliación efectuada. Nesta proposta incluirase unha prelación das solicitudes que reúnan todos os requisitos da convocatoria e sexan viables tecnicamente.

Artigo 14º.-Criterios de valoración.

As solicitudes que se presenten deberán ser tecnicamente viables e os criterios de avaliación que servirán de base para a prelación das solicitudes, relacionados por orde decrecente de importancia, serán os seguintes:

* Que o polígono industrial ou parque empresarial non dispoña de acceso á internet de banda larga, ou ben que o acceso ou o servizo de telefonía, fixa ou móbil, sexan deficientes, de acordo co exposto no artigo 7º desta orde:

-Se o polígono industrial ou parque empresarial non dispón de acceso á internet de banda larga ou ten deficiencias de telefonía móbil ou fixa: ata 35 puntos.

-Se o polígono industrial ou parque empresarial xa dispón de acceso á internet de banda larga, pero a súa calidade é deficiente en todo ou en parte do seu recinto: ata 25 puntos.

(Estes dous criterios de valoración considéranse excluíntes).

* Maior número de empresas situadas no polígono industrial ou parque empresarial: ata 15 puntos.

* Maior número de traballadores fixos empregados nas empresas situadas na polígono industrial ou parque empresarial: ata 10 puntos.

* Maior porcentaxe de mulleres en relación ao punto anterior: ata 10 puntos.

* Que o parque empresarial dispoña dunha aula de informática para a formación dos empresarios e traballadores: ata 10 puntos.

* Que o polígono industrial ou parque empresarial non teñan barreiras arquitectónicas: ata 10 puntos.

* O emprego da lingua galega na universalidade das actuacións en relación con esta actuación: 10 puntos.

Artigo 15º.-Audiencia.

1. Instruído o procedemento, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que estimen pertinentes.

2. Porén, poderase prescindir do trámite ao que se refire o punto anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.

Artigo 16º.-Resolución e notificación.

1. Unha vez concluído o trámite de audiencia, a comisión de valoración formulará a proposta de resolución, que se elevará, a través do órgano instrutor, ao conselleiro.

O conselleiro, á vista da proposta, ditará a correspondente resolución, que deberá estar debidamente motivada e expresará, cando menos, a prelación das solicitudes admitidas e as excluídas e a causa da exclusión.

2. O prazo máximo para resolver e notificar a resolución ao interesado será de seis meses contados a partir do seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa, os interesados poderán entender desestimadas as súas solicitudes por silencio administrativo.

3. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.

Non obstante, e de conformidade co establecido no artigo 59.6º b) da indicada lei, poderase substituír a notificación individual pola publicación no Diario Oficial de Galicia e na páxina web da Consellería de Innovación e Industria. Nesta publicación especificarase a data da convocatoria, os solicitantes e a valoración das solicitudes.

Artigo 17º.-Réxime de recursos.

As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:

a) Recurso potestativo de reposición ante o conselleiro de Innovación e Industria, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel no que se produza o acto presunto.

b) Recurso contencioso-administrativo ante a sala do contencioso-administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel no que se produza o acto presunto.

Artigo 18º.-Aceptación e renuncia.

1. O concello solicitante poderá facer renuncia da súa solicitude axustándose ao modelo que se inclúe como anexo IV, así como por calquera outro medio que permita a súa constancia, de acordo co establecido no artigo 91 da Lei 30/1992, do 26 de novembro, de réxime xurídico das administracións públicas e do procedemento administrativo común.

2. No caso de que se comunicase a renuncia, o conselleiro ditará a correspondente resolución nos termos do artigo 42.1º da devandita lei.

Artigo 19º.-Control.

A Consellería de Innovación e Industria poderá facer as actividades de inspección que considere oportunas para controlar o cumprimento das condicións establecidas para ser concello seleccionado para as actuacións da Consellería de Innovación e Industria en materia de banda larga nos polígonos industriais ou parques empresariais.

Artigo 20 º.-Publicidade.

No prazo máximo de tres meses contados desde a data de resolución publicarase no Diario Oficial de Galicia a prelación dos polígonos industriais ou parques empresariais dos concellos solicitantes, de acordo cos criterios de valoración establecidos nesta orde.

Artigo 21º.-Remisión normativa.

Para todo o non previsto nesta orde haberá que aterse ao disposto na Lei 30/1992, do 26 de novembro, sen prexuízo do disposto no acordo de cooperación subscrito en virtude do establecido no artigo 3.1º c) do texto refundido da Lei de contratos das administracións públicas, aprobado polo Real decreto lexislativo 2/2000, do 16 de xuño, segundo o modelo do anexo III desta orde.

Disposición derradeira

Primeira.-Habilitación para o desenvolvemento.

Facúltase a directora xeral de Promoción Industrial e Sociedade da Información para que dite as resolucións necesarias que sexan precisas para o desenvolvemento e aplicación desta orde.

Segunda.-Entrada en vigor.

Esta orde entrará en vigor o día seguinte ao da súa publicación no Diario Oficial de Galicia.

Santiago de Compostela, 4 de febreiro de 2008.

Fernando Xabier Blanco Álvarez
Conselleiro de Innovación e Industria
Ver referencia pdf "03100D006P024.PDF"
ANEXO III

Modelo de Acordo de cooperación entre a Consellería de Innovación e Industria e o Concello de _________ para o desenvolvemento de redes de telecomunicacións sen fíos de acceso á internet de banda larga en polígonos industriais ou parques empresariais, no marco do Plan Estratéxico Galego da Sociedade da Información, ao abeiro do Decreto 246/1992, do 30 de xullo.

Santiago de Compostela, ........ de ....... de 2008.

REUNIDOS:

Dunha parte, Fernando Xabier Blanco Álvarez, conselleiro de Innovación e Industria, actuando en nome e representación da Xunta de Galicia, en virtude das facultades que lle confire o artigo 34 da Lei 1/1983, do 22 de febreiro, reguladora da Xunta e da súa presidencia, modificada pola Lei 12/2007, do 27 de xullo, o acordo do Consello da Xunta de Galicia do 27 de marzo de 1991, sobre convenios de cooperación con outros entes públicos e de colaboración con particulares, publicado por resolución da Consellería de Economía e Facenda do 8 de abril de 1991 e o Decreto 213/2005, do 3 de agosto, polo que se nomean os titulares dos departamentos da Xunta de Galicia, modificado polo Decreto 212/2007, do 8 de novembro.

Doutra parte __________________, alcalde-presidente do Concello de _________ designado na sesión do Pleno do ______ de _______ de ____, representación conferida pola súa condición de alcalde, de acordo co artigo 21 da Lei 7/1985, do 2 de abril, reguladora das bases do réxime local.

Interveñen en función dos seus respectivos cargos e en exercicio das facultades que para convir, en nome das entidades que representan, teñen conferidas, e,

EXPOÑEN:

Primeiro.-Que, segundo o Decreto 231/2006, do 23 de novembro, polo que se establece a estrutura orgánica da Consellería de Innovación e Industria, á Dirección Xeral de Promoción Industrial e da Sociedade da Información correspóndenlle, entre outras competencias, a elaboración, proposta, coordinación, execución e control de programas destinados a promover e fomentar a implantación da sociedade da información e a achega das tecnoloxías da información e das telecomunicacións a todos os ámbitos da actividade económica e social da Comunidade Autónoma de Galicia.

Segundo.-Que no ámbito destas competencias, a consellería colabora coas entidades da Administración local na implantación de redes de telecomunicación sen fíos de acceso público á internet, así como con outros organismos e institucións, para o desenvolvemento de actuacións que contribúan a afrontar con éxito os múltiples desafíos que presenta o novo contexto da sociedade da información.

Terceiro.-Que a Lei 5/1997, do 22 de xullo, de administración local de Galicia, establece no artigo 198, que a Xunta de Galicia e as entidades locais poderán subscribir convenios de cooperación entre si para mellorar a eficacia na xestión e prestación de servizos, coordinando deste xeito as respectivas políticas de fomento dirixidas a un mesmo sector.

Cuarto.-Coa finalidade de estender a banda larga aos polígonos industriais e parques empresariais galegos, a Consellería de Innovación e Industria vai pór en marcha un proxecto de desenvolvemento de redes de telecomunicacións sen fíos de acceso á internet de banda larga. Para isto publicouse no DOG nº ______ a orde para a elaboración dunha prelación, en réxime de concorrencia competitiva, dos polígonos industriais e parques empresariais dos concellos da Comunidade Autónoma de Galicia solicitantes, nos que a Consellería de Innovación e Industria vai proceder ao desenvolvemento de redes de telecomunicacións sen fíos de acceso á internet de banda larga, no marco do Plan Estratéxico Galego da Sociedade da Información.

Quinto.-No artigo segundo da devandita orde, prevese que o concello solicitante asine un acordo de cooperación coa Consellería de Innovación e Industria coa finalidade de pór á disposición o espazo ao que fai referencia o artigo 2 da referida orde, a favor da Consellería durante todo o período de vixencia do proxecto para proceder á instalación do equipamento tecnolóxico da rede de telecomunicacións sen fíos.

Sexto.-Que a Consellería de Innovación e Industria e o Concello de _______, subscriben de mutuo acordo este acordo de cooperación que se rexerá polas seguintes:

CLÁUSULAS:

Primeira.-Obxecto.

Este acordo ten por obxecto establecer os termos e condicións que rexerán a colaboración das partes na execución das actuacións no marco da Orde do 4 de febreiro de 2008 pola que se establecen as bases reguladoras para a elaboración dunha prelación, en réxime de concorrencia competitiva, dos polígonos industriais ou parques empresariais dos concellos da Comunidade Autónoma de Galicia solicitantes, nas que a Consellería de Innovación e Industria vai proceder ao desenvolvemento de redes de telecomunicacións sen fíos de acceso á internet de banda larga, no marco do Plan Estratéxico Galego da Sociedade da Información.

Segunda.-Actuacións.

2.1. Requisitos e compromisos do concello:

1. O Concello de _______ dispón dun polígono industrial (ou parque empresarial), que non dispón de acceso á internet a través de banda larga, (ou ben que este acceso é deficiente), isto é, que as infraestruturas existentes non permiten ofertar servizos de banda larga adecuados ás empresas (ou que estas infraestruturas non ofrecen unhas prestacións de banda larga adecuadas para a provisión de servizos na totalidade do polígono industrial (ou parque empresarial), tales como o comercio electrónico, a facturación electrónica, etc.

2. O Concello de _______ é titular dun espazo no polígono industrial ou parque empresarial adecuado para a instalación do equipamento da rede de telecomunicacións sen fíos (estación base, antenas, armario rack, etc.), de polo menos 5x5 metros, con subministración de enerxía eléctrica, ou posibilidade desa subministración.

3. Con anterioridade á sinatura do acordo o Concello de ____________ presentou título lexítimo que acredita que o referido espazo é da súa titularidade.

4. O Concello de ______a través da sinatura deste acordo pon á disposición o referido espazo a favor da consellería durante todo o período de vixencia do proxecto, para proceder á instalación do equipamento tecnolóxico da rede de telecomunicacións sen fíos.

5. Segundo o establecido no artigo 2º do Decreto 246/1992, do 30 de xullo, o Concello de ____ asume:

* Compromiso de posta á disposición, libres de cargas e gravames, de todos os terreos necesarios, con usos urbanísticos, para a normal execución das obras precisas para o desenvolvemento da rede de telecomunicacións sen fíos de acceso á internet de banda larga no polígonos industriais ou parque empresarial de ______________, así como os correspondentes permisos e autorizacións necesarias para levar a cabo esta.

* A referencia dos terreos que se poñen a disposición da Consellería de Innovación e Industria é a seguinte: ________________________________

* As obrigas económicas que, de ser o caso, se deriven do acordo de cooperación, para cuxo efecto certificará a inclusión de aqueles nos seus respectivos orzamentos.

* A renuncia expresa a reter da achega da corporación calquera tipo de tributo con motivo das obras.

* A obriga de asumir, unha vez recepcionadas provisionalmente as obras precisas para a instalación das infraestruturas (zapatas, anclaxes, etc.) e logo de comunicación pola Dirección Xeral de Promoción Industrial e da Sociedade da Información, a explotación, mantemento e conservación das citadas obras.

2.2. Compromisos da Dirección Xeral de Promoción Industrial e da Sociedade da Información:

A Consellería de Innovación e Industria, a través da Dirección Xeral de Promoción Industrial e da Sociedade da Información, comprométese á realización do despregamento de rede de telecomunicacións sen fíos de acceso á internet de banda larga no polígono/parque empresarial de ____________________ no Concello de ________ a través dun contrato de subministracións seguindo en todo caso á lexislación aplicable en materia de contratación pública, vixente no momento da licitación do contrato.

Todas as instalacións que se realicen como consecuencia da execución deste acordo, serán propiedade da Consellería de Innovación e Industria, quen se encargará do seu mantemento e explotación.

Terceira.-Comisión de seguimento e control das actuacións.

Para velar polo cumprimento do estipulado, constituirase unha comisión paritaria de seguimento da execución do acordo, constituída por dous representantes de cada unha das partes, que actuará como órgano de vixilancia, seguimento e control do establecido neste acordo, promovendo, se o considera adecuado, outras actuacións que poidan enriquecer o seu desenvolvemento. A composición da dita Comisión Mixta será a seguinte:

-Pola Consellería de Innovación, e Industria, a directora xeral de Promoción Industrial e da Sociedade da Información, o subdirector xeral de Desenvolvemento da Sociedade da Información e o/a delegado/a provincial ou persoas nas que deleguen.

-Polo Concello de ________, o alcalde, un concelleiro e un técnico, ou persoas nas que deleguen.

Esta comisión estará presidida pola directora xeral de Promoción Industrial e da Sociedade da Información, que terá voto de calidade, e poderá delegar a presidencia no subdirector xeral de Desenvolvemento da Sociedade da Información, e actuará como secretaria, con voz e sen voto, a xefa de Servizo de Desenvolvemento da Sociedade da Información. Esta comisión reunirase en todas as ocasións que se estimen oportunas.

Cuarta.-Resolución.

No caso de que algunha das partes estivese interesada na resolución do acordo, deberao comunicar de forma fidedigna á outra parte con trinta días naturais de antelación, estando obrigada, en todo caso, a realizar aquelas actuacións ás que se comprometese con terceiros por motivo da execución do acordo.

Quinta.-Duración do acordo.

Este acordo producirá efecto desde a súa subscrición e manterá a súa vixencia ata a finalización do proxecto consistente no desenvolvemento de redes de telecomunicacións sen fíos de acceso á internet de banda larga, nos polígonos industriais ou parques empresariais dos concellos da Comunidade Autónoma de Galicia solicitantes.

Sexta.-Réxime xurídico.

Este acordo terá natureza xurídico-administrativa, rexendo os seus efectos polo establecido nas cláusulas deste e, no seu defecto, polo establecido na Lei de contratos das administracións públicas. Seralle, así mesmo, de aplicación o Decreto 246/1992, do 30 de xullo, polo que se regulan determinadas condicións da execución de obras públicas en réxime de cooperación coas corporacións locais ou outros entes de dereito público, así como a Resolución do 8 de abril de 1991, pola que se fai público o acordo do Consello da Xunta de Galicia, do 27 de marzo de 1991, sobre convenios de cooperación con outros entes públicos e de colaboración con particulares.

Pola consellería de Innovación

e Industria Polo Concello de____

Fernando Xabier Blanco Álvarez Sinatura

ANEXO IV
(Modelo de renuncia)

D/Dª_______________________________, co DNI nº_______________, actuando en representación do concello____________________, que ten o seu enderezo en ____________________________

MANIFESTA:

(1) O Diario Oficial de Galicia publicou o día _____ a resolución da convocatoria da Orde do 4 de febreiro de 2008 que ten por obxecto regular as condicións para a elaboración dunha prelación, en réxime de concorrencia competitiva, dos polígonos industriais ou parques empresariais nos concellos solicitantes da Comunidade Autónoma de Galicia nos que a Consellería de Innovación e Industria vai proceder ao desenvolvemento de redes de telecomunicacións sen fíos de acceso á internet de banda larga, no marco do Plan Estratéxico Galego da Sociedade da Información e se procede á súa convocatoria (código procedemento IN527A).

(1) Cubrir en caso de que a notificación da resolución se fixera mediante publicación no DOG.

(2) Que o día __________ recibín a notificación da resolución da convocatoria da Orde do 4 de febreiro de 2008, que ten por obxecto regular as condicións para a elaboración dunha prelación, en réxime de concorrencia competitiva, dos polígonos industriais ou parques empresariais nos concellos solicitantes da Comunidade Autónoma de Galicia nos que a Consellería de Innovación e Industria vai proceder ao desenvolvemento de redes de telecomunicacións sen fíos de acceso á internet de banda larga, no marco do Plan Estratéxico Galego da Sociedade da Información e se procede á súa convocatoria (código procedemento IN527A).

(2) Cubrir no caso de que as notificacións da resolución se fixeran individualmente

DECLARA:

Que renuncia solicitude presentada e valorada, cos efectos que establece a Lei 30/1992, de réxime xurídico das administracións públicas e do procedemento administrativo común.

........................... o ............de...................... de .....

Asdo.:.............................................
O....................................................
(Sinatura)

© Xunta de Galicia
Información mantida pola Xunta de Galicia
Servizo prestado pola Consellería de Presidencia, AA.PP. e Xustiza
Correo electrónico: webdoga xunta.es